Bêre jou borsmelk só | Baba-En-Kleuter
Bêre jou borsmelk só
Borsmelk is vloeibare goud. Juis daarom is dit belangrik dat jy weet hoe om die melk wat jy pas uitgepomp het en nie dadelik gaan gebruik nie, vir later te bêre. Waarin jy dit berg maak nie regtig saak nie, solank die houer skoon is, sê suster Ashleigh Fairweather van die babaproduk-vervaardiger NUK.
Daar is 'n paar handelsname wat sakkies spesiaal vir dié doel vervaardig. Een daarvan is Medela. Hierdie sakkies is so ontwerp dat dit aan 'n borspomp – gewoonlik dié van 'n gelyksoortige handelsnaam – vasgeplak kan word terwyl jy uitmelk. Die melk gaan dus reguit van jou bors tot in die sakkie, wat milliliter vir milliliter afgemerk is. Maar wees gewaarsku, dis taamlik moeilik om dié sakkies in die hande te kry.
Jy kan ook jou eie plastieksakkies gebruik as jy wil. Sorg net dat die plastiek dik is, is die raad van Louise Goosen van die Borsvoedingsvereniging en voorsitter van die Kaapstadse melkbank. Wees ook daarvan bewus dat dié manier van bêre maklik in 'n morsige spul kan ontaard.